
O nouă serie de lecții gratuite de limba latină și limba greacă veche, în cadrul Cercului de Filologie Clasică al Facultății de Limbi și Literaturi Străine a UB, începând cu 13 ianuarie 2024

Începând cu 13 ianuarie 2024, în fiecare sâmbătă, elevii de gimnaziu și liceu, precum și studenți, masteranzi, doctoranzi sau alte persoane interesate de limbile clasice sunt invitați la o nouă serie de lecții gratuite de limba latină și limba greacă veche în cadrul Cercului de Filologie Clasică al Facultății de Limbi și Literaturi Străine a Universității din București. Acestea se vor desfășura pe parcursul întregului an școlar în format hibrid, atât online, pe platforma Google Meet, cât și fizic, la sediul din Pitar Moș al FLLS.
[bookmark: _GoBack]Cursanții vor fi repartizați în patru grupe, astfel: latină începători; greacă începători; latină avansați; greacă avansați.
Conținutul orelor este următorul:
1) Latină începători: cursanții parcurg, ghidați de profesor, un manual modern de limbă latină: Cambridge Latin Course, lecții de limbă latină care au ca fundal viața unor personaje din vechiul Pompeii; exerciții de morfologie, vocabular, civilizație și cultură latină
2) Greacă începători: elevii parcurg, ghidați de profesor, un manual modern de limbă greacă veche: Athenaze (Oxford University Press), lecții de limbă greacă veche care au ca fundal viața unui grec din Athena clasică, Dicaiopolis, extras de autorii manualului din piesa Acharnienii a lui Aristophan; exerciții de morfologie, vocabular, civilizație și cultură greacă.
3) Latină avansați: participanți la curs parcurg în limba latină mitul lui Echo și a lui Narcis din Metamorfozele lui Ovidius (Ov. Met. III, 355-510). Cursanții învață să scandeze hexametrul latin, tehnică de traducere, analiză stilistă.
4) Greacă avansați: cursanții parcurg textul grecesc al Evanghelia după Marcu (Noul Testament); se predau noțiuni de morfologie și sintaxă, tehnică de traducere.
Demersul colectivului profesoral de la Departamentul de Filologie Clasică al FLLS în vederea sprijinirii studierii limbilor clasice în România reprezintă o inițiativă pentru promovarea studiilor clasice la nivel național.
„Ne-am hotărât să venim în întâmpinarea liceenilor care ar dori să învețe mai multă latină și mai multă greacă veche decât le permite sistemul nostru de învățământ preuniversitar (și știm prea bine că administratorii acestui sistem ignoră cu desăvârșire importanța învățării limbilor clasice pentru formarea armonioasă a personalității omului modern). Îi așteptăm pe elevii pasionați de limbile clasice, dar și pe cei care sunt, pur și simplu, curioși să afle mai multe despre rădăcinile greco-latine ale civilizației europene la cursurile oferite de colegii noștri în după-amiezele de sâmbătă”, este mesajul transmis de organizatori.
Coordonatorul programului este conf. univ. dr. Theodor Georgescu, cadru didactic la Catedra de Filologie Clasică a Departamentului de Limbi și Literaturi Romanice, Filologie Clasică și Neogreacă al FLLS, reputat clasicist cu experiență de predare atât în mediul universitar, cât și în cel liceal. Profilul academic al acestuia poate fi consultat aici.
Persoanele interesate pot solicita informații suplimentare despre această inițiativă la adresa de e-mail theodor.georgescu@lls.unibuc.ro.
Bilanț după prima serie de cursuri de limba latină și limba greacă veche
De aproximativ un semestru, începând din 7 octombrie 2023, aceste cursuri se desfășoară cu o audiență notabilă. Astfel, după trei luni, prima serie de cursanți se remarcă prin rezultate notabile și o evoluție semnificativă în studiul limbilor latină și greacă veche.
La cursurile de începători latină / greacă participă cu prezență fizică, în Sala Emerson din sediul din Pitar Moș al FLLS între 30 și 50 de participanți și se conectează în același timp online între 70-100 de participanți. Cursanții care participă online pot interveni și participa activ la ore. La cursurile de avansați latină participă cu prezență aproximativ 20 de participanți și 30-40, online, iar la greacă avansați numărul total variază între 15-20 participanți.
De asemenea, mai multe informații despre curs sunt disponibile pe pagina de Facebook a Cercului de Filologie Clasică al Facultății de Limbi și Literaturi Străine a Universității din București


